Niemand nog vas 3 maande ná moord op wingerdboer | Netwerk24
Deur Maygene de Wee 26 September 2019 06:01
Meer as drie maande nadat Stefan Smit, 'n ryk wingerdboer van Stellenbosch, in sy huis op sy landgoed, Louiesenhof, buite Stellenbosch vermoor is, is niemand nog in hegtenis geneem nie.
'n Foto van Stefan Smit op sy gedenkdiens. Foto: Jaco Marais
Lt.kol. Andrè Traut, polisiewoordvoerder, het gesê die ondersoek duur voort en dat daar geen nuwe ontwikkelings in die saak is nie.
Drie gemaskerde mans het Smit glo op die aand van Sondag 2 Junie in sy huis doodgeskiet terwyl hy aan die etenstafel gesit het.
Netwerk24 het vroeër berig dat drie mans die Sondag tussen 18:30 en 19:00 by 'n oop deur ingekom het terwyl Smit, sy vrou, Zurenah (53), en 'n 71-jarige familievriendin aandete geëet het. Smit is drie keer met twee vuurwapens van verskillende kalibers geskiet – een keer in die kop, een keer in die bors en een keer in die gesig. Die eerste skoot was na bewering in sy kop. Die vermoede bestaan dat 'n 9 mm-pistool en 'n .38 Special-rewolwer gebruik is.
Bradley van Eyslend (47), 'n persoonlike lyfwag wat sedert Augustus 2018 vir die Smit-egpaar gewerk het, was glo elders in die huis tydens die skietery. Die twee woongedeeltes word slegs deur 'n deur geskei.
Van Eyslend, 'n oudpolisiekaptein, is die eienaar van Uvulo Holdings, 'n onderneming wat onder meer private veiligheidsdienste bied.
Hy het die Maandag ná die voorval aan Netwerk24 gesê hy het eers van die voorval bewus geword nadat een van die vroue glo aan die deur gehamer het wat die wooneenhede skei.